Agrizzi stabiel, prokureurs vandag namens hom in hof | Netwerk24
Deur Meghan Lawrence 26 Oktober 2020 08:23
Angelo Agrizzi, wat steeds in 'n waakeenheid van 'n private hospitaal in Johannesburg behandel word, se regspan bring vanoggend 'n nuwe borgtogaansoek in die hooggeregshof in sy afwesigheid.
Daniel Witz, Agrizzi se regsverteenwoordiger, het Maandagoggend gesê Agrizzi se toestand is stabiel.
Hy en Vincent Smith, voormalige ANC-LP, het op 14 Oktober in die landdroshof in Palm Ridge verskyn op aanklagte van korrupsie.
Agrizzi staan tereg op aanklagte van korrupsie van R800 000 nadat hy na bewering Bosasa-geld aan Smith oorbetaal het.
Landdros Phillip Venter het sy aansoek om borgtog geweier omdat hy as 'n vlugrisiko beskou word. Die staat voer aan Agrizzi was ook nie eerlik oor sy bates nie, en beweer hy het nagenoeg R24 miljoen na 'n buitelandse bankrekening oorgeplaas en 'n eiendom van €880 000 saam met 'n luukse voertuig in Italië aangekoop. Sy Italiaanse paspoort is ook weg.
Agrizzi se regspan voer aan die erns van sy mediese toestand is nie deur die hof in ag geneem toe borgtog geweier is nie, hoewel Agrizzi aan 'n suurstofmasjien gekoppel was waar hy in die beskuldigdebank gestaan het.
Hy het daarna een nag in die tronk deurgebring voordat hy na die Chris Hani Baragwanath-hospitaal oorgeplaas is.
Hy is 'n paar dae later na 'n private hospitaal oorgeplaas, en het verlede Woensdag 'n hartaanval gehad, maar dokters kon hom stabiliseer.
Soos vroeër berig is Agrizzi onder die bewaking van nege wagte van korrektiewe dienste.
Sy regspan het verlede week die nodige dokumente by die hooggeregshof ingedien om teen die weiering van borgtog te appelleer.
Meer oor: Bosasa | Angelo Agrizzi | Vincent Smith | Palm Ridge | Gauteng | Johannesburg | Polisie | Korrupsie | Staatskaping | Bedrog